CELEX: 32018D0500
Language: da
Date: 2018-03-22 00:00:00
Title: Kommissionens gennemførelsesafgørelse (EU) 2018/500 af 22. marts 2018 om overensstemmelse af forslaget om at etablere Alperne-Vestbalkan-godstogskorridoren med artikel 5 i Europa-Parlamentets og Rådets forordning (EU) nr. 913/2010 (meddelt under nummer C(2018) 1625)

26.3.2018   
            
            
               DA
            
            
               Den Europæiske Unions Tidende
            
            
               L 82/13
            
         KOMMISSIONENS GENNEMFØRELSESAFGØRELSE (EU) 2018/500
   af 22. marts 2018
   om overensstemmelse af forslaget om at etablere Alperne-Vestbalkan-godstogskorridoren med artikel 5 i Europa-Parlamentets og Rådets forordning (EU) nr. 913/2010
   
      
         (meddelt under nummer C(2018) 1625)
      
   
   (Kun den bulgarske, den engelske, den kroatiske, den slovenske og den tyske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse (EU) 2017/1937 af 11. juli 2017 om undertegnelse på Den Europæiske Unions vegne og midlertidig anvendelse af traktaten om oprettelse af et transportfællesskab (1), særlig traktatens artikel 3,
   under henvisning til Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (2), og særlig artikel 5, stk. 6, og
   ud fra følgende betragtninger:
   
               (1)
            
            
               I overensstemmelse med artikel 5, stk. 5 i forordning (EU) nr. 913/2010 sendte ministerierne med ansvar for jernbanetransport i Bulgarien, Kroatien, Serbien, Slovenien og Østrig en fælles hensigtserklæring til Kommissionen, som den modtog den 16. november 2017. Hensigtserklæringen indeholdt et forslag om at etablere en ny godstogskorridor, kaldet Alperne-Vestbalkan-korridoren, på de fire medlemsstaters og Serbiens område.
            
         
               (2)
            
            
               Kommissionen har undersøgt forslaget i hensigtserklæringen i henhold til artikel 5, stk. 6, i forordning (EU) nr. 913/2010 og finder, at forslaget er i overensstemmelse med forordningens artikel 5 af nedenstående årsager.
            
         
               (3)
            
            
               Bilag I.2 i transportfællesskabstraktaten, som blev underskrevet af Unionen og de sydøsteuropæiske parter, danner retsgrundlaget for, at Serbien kan deltage i godstogskorridoren, idet der i traktaten henvises til forordning (EU) nr. 913/2010 blandt de gældende bestemmelser i EU-retten. Den 24. november 2017 ratificerede Serbien transportfællesskabstraktaten, som har fundet foreløbig anvendelse siden den 27. november 2017. Serbien har forpligtet sig til at indføre de relevante EU-regler i national lovgivning i overensstemmelse med transportfællesskabstraktaten, hvilket under alle omstændigheder skal finde sted forud for etableringen af den foreslåede godstogskorridor.
            
         
               (4)
            
            
               Kommissionen finder, at der i forslaget er blevet taget hensyn til de kriterier, der fremgår af artikel 4 i forordning (EU) nr. 913/2010, på følgende måde:
               
                            
                        
                        
                           punkt a): den foreslåede rute forbinder fire medlemsstater og Serbien
                        
                     
                            
                        
                        
                           punkt b): gennemførelsen af korridorens foreslåede hovedrute
                           
                                        
                                    
                                    
                                       Salzburg — Villach — Ljubljana —/
                                    
                                 
                                        
                                    
                                    
                                       Wels/Linz — Graz — Maribor —
                                    
                                 
                                        
                                    
                                    
                                       Zagreb — Vinkovci/Vukovar — Tovarnik — Beograd — Sofia — Svilengrad (den bulgarsk-tyrkiske grænse)
                                    
                                 vil stort set over alt gøre brug af linjer, som for medlemsstaternes vedkommende er en del af TEN-T-hovednettet, og for Serbiens vedkommende en del af det vejledende hovednet (3). De andre sektioner, som skal udgøre en del af hovedruten, er en del af det samlede net. Ydermere omfatter den centrale del af RNE-korridoren C11 den foreslåede godstogskorridors hovedrute fra Salzburg til den bulgarsk/tyrkiske grænse
                        
                     
                            
                        
                        
                           punkt e): den foreslåede korridor vil supplere de eksisterende godstogskorridorer i det sydøstlige Europa, især ved at give adgang til regioner, der hidtil ikke har været omfattet af netværket af godstogskorridorer. Den vil også give en alternativ rute for to eksisterende godstogskorridorer, nemlig godstogskorridorerne Orienten/det østlige Middelhav og Rhinen/Donau, som vil forbedre mulighederne for beredskabsforvaltning på tværs af korridorer på grundlag af yderligere alternative ruter, hvilket bidrager til at sikre godstogenes driftsikkerhed, navnlig i tilfælde af større driftsforstyrrelser
                        
                     
                            
                        
                        
                           punkt f): den foreslåede rute er en væsentlig del af godstogsaksen på Vestbalkan. Tidligere blev væsentlig større godsmængder end dem, der estimeres på nuværende tidspunkt, transporteret langs korridoren på de mest brugte strækninger. Der er et stort potentiale for at udvikle godstogstransporten i form af trafikoverflytning eller udvikling af de samlede transportmængder på de to delmarkeder, som Alperne-Vestbalkan-godstogskorridoren kan betjene: på den ene side kan godstransport inden for regionerne såvel som mellem disse regioner og andre dele af Europa betjenes direkte af korridoren, og på den anden side kan den betjene godstog, der kører langs hele korridoren. Korridoren kan især tilfredsstille den betragtelige efterspørgsel efter intermodale godstogstjenester mellem EU og Tyrkiet
                        
                     
                            
                        
                        
                           punkt g): korridoren vil danne grundlag for bedre forbindelser mellem medlemsstaterne og europæiske tredjelande, eftersom den vil omfatte Serbien, og den vil lette forbindelsen til Tyrkiet ved den bulgarsk-tyrkiske grænse, idet den skaber en direkte forbindelse mellem Vest-/Centraleuropa og Tyrkiet
                        
                     
                            
                        
                        
                           punkt h): potentielle ansøgere er i løbet af sommeren 2017 blevet hørt om etableringen af Alperne-Vestbalkan-godstogskorridoren. 20 virksomheder har tilkendegivet deres støtte, hvilket er dokumenteret i bilag III til hensigtserklæringen. Af disse virksomheder var 13 jernbanevirksomheder, tre intermodale operatører, tre speditører og en køretøjsejer
                        
                     
                            
                        
                        
                           punkt i): den foreslåede korridor giver direkte adgang til store terminaler i de berørte medlemsstater. Der gives adgang til intermodale forbindelser til floderne Donau og Sava på forskellige steder. Ydermere giver korridoren adgang til havne, navnlig dem i Koper og Rijeka, via forbindelsen med andre godstogskorridorer.
                        
                     
         
               (5)
            
            
               De berørte infrastrukturforvaltere har tilkendegivet deres støtte til denne nye godstogskorridor i et fælles støttebrev, som er dokumenteret i bilag II til hensigtserklæringen.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 21 i forordning (EU) nr. 913/2010 —
            
         VEDTAGET DENNE AFGØRELSE:
   Artikel 1
   Hensigtserklæringen, som blev modtaget den 16. november 2017 om at etablere Alperne-Vestbalkan-godstogskorridoren, og som blev sendt til Kommissionen af ministerierne med ansvar for jernbanetransport i Bulgarien, Kroatien, Serbien, Slovenien og Østrig, og hvori der stilles forslag om, at ruten
   
                
            
            
               Salzburg — Villach — Ljubljana —/
            
         
                
            
            
               Wels/Linz — Graz — Maribor —
            
         
                
            
            
               Zagreb — Vinkovci/Vukovar — Tovarnik — Beograd — Sofia — Svilengrad (den bulgarsk-tyrkiske grænse)
            
         skal være hovedruten for godstogskorridoren »Alperne-Vestbalkan«, er i overensstemmelse med artikel 5 i forordning (EU) nr. 913/2010.
   Artikel 2
   Denne afgørelse er rettet til Republikken Bulgarien, Republikken Kroatien, Republikken Østrig, Republikken Slovenien og Republikken Serbien.
   
      Udfærdiget i Bruxelles, den 22. marts 2018.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 278 af 27.10.2017, s. 1.
   
      (2)  EUT L 276 af 20.10.2010, s. 22.
   
      (3)  Kommissionens delegerede forordning (EU) 2016/758 af 4. februar 2016 om ændring af Europa-Parlamentets og Rådets forordning (EU) nr. 1315/2013 for så vidt angår tilpasning af bilag III hertil (EUT L 126 af 14.5.2016, s. 3).